РЕПУБЛИКА СРБИЈА **ПРИВРЕМЕНЕ**

НАРОДНА СКУПШТИНА **СТЕНОГРАФСКЕ БЕЛЕШКЕ**

Осамнаеста посебна седница **(нередиговане и неауторизоване)**

Народне скупштине Републике Србије

У Једанаестом сазиву

01 Број 06-2/186-18

23. јул 2018. године

Б е о г р а д

(Седница је почела у 13.00 часова. Председава Маја Гојковић, председник Народне скупштине.)

\*

\* \*

ПРЕДСЕДНИК: Поштовани народни посланици, ваша екселенцијо, поштоване даме и господо, отварам Осамнаесту посебну седницу Народне скупштине Републике Србије у Једанаестом сазиву.

Ову Посебну седницу сазвала сам да би се Народној скупштини обратила Његова Екселенција господин Деметрис Силурис, председник Представничког дома Републике Кипар.

Част ми је да у име Народне скупштине и у своје име поздравим Његову Екселенцију, господина Деметриса Силуриса. Поред њега, поздрављам и остале уважене чланове делегације Представничког Дома Републике Кипар и представнике дипломатског кора у Републици Србији, који присуствују данашњој седници.

Сада молим Његову Екселенцију, господина Деметриса Силуриса да нам се обрати.

Изволите председниче.

ДЕМЕТРИС СИЛУРИС: Хвала пуно.

Госпођо председнице Народне скупштине Републике Србије, поштовани чланови Владе Републике Србије, поштоване госпође и господо посланици, поштовани гости, даме и господо, за мене представља посебну част и изузетну привилегију прилика да се обратим Народној скупштини Републике Србије. Шаљем вам срдачне поздраве љубави, части и дубоког поштовања од кипарског народа и свих чланова Представничког дома Републике Кипар.

Мој долазак овде представља остварење моје жеље да на сваки могући начин допринесем јачању наших изузетних односа, братских односа који сежу назад у доба Југославије и Покрета несврстаних. Са Србијом делимо дубоко укорењене историјске, културне и верске везе које су додатно ојачане нашом заједничком посвећеношћу принципима демократије, правде и мира.

Изузетно значајан стратешки положај наше две земље на Средоземљу и на Балкану, чини их дијахронијским фактором развоја на кључним тачкама европске и светске историје. Моје присуство у Београду потврђује изузетан ниво односа и креативног дијалога који је успостављен у широком спектру значајних питања. Сигуран сам да ће ова посета додатно ојачати нашу парламентарну сарадњу и надам се да ћемо заједно поставити темеље за још плодоноснији развој односа наших земаља у свим областима, а у корист наших народа.

Представнички дом Републике Кипар подржава европски пут Србије, посебно поздрављам досадашњи напредак који је Србија забележила у склопу преговора о придруживању и очекује наставак процеса отварањем и затварањем нових поглавља, као што стоји и закључцима Европског савета из јуна 2018. године.

Знамо да овај прединтеграциони период представља дуготрајан и мукотрпан процес, али узимајући у обзир значајан напредак који је постигао поносан народ и руководство Србије, уверен сам да ће врло брзо интензивирањем темпа реформи ваша земља постати део Европске уније.

За Кипар прикључење Србије Унији представља предуслов за учвршћивање стабилности на Балкану, која је нераскидиво повезана са безбедношћу и стабилношћу у читавој Европи. Овај став ми подржавамо у институцијама Европске уније. У том контексту, увек ћете имати искреног, несебичног и сталног амбасадора који искрено верује да будућност Србије не може бити другачија осим европска.

Понављам спремност Представничког дома да подели са Србијом стручност коју је стекао везано за питања усклађивања са европским тековинама. Ми смо вам на располагању на сваком нивоу.

Желим, такође, да вас уверим да ваша земља може подједнако да се ослони и на нашу снажну подршку везано за поштовање њеног суверенитета и територијалног интегритета. Непризнавање једнострано проглашене независности Косова представља доследан став Републике Кипар и њен историјски дуг. Услед тога је трпела и трпи још увек и наша земља, а правни основ за решавање питања везаног за статус Косова представља Резолуција Савета безбедности УН 1244 из 1999. године. Све док је ова резолуција на снази и у одсуству постизања обострано прихватљивог решења по питању статуса те територије, једнострано проглашење независности Косова остаје незаконито.

Кипар се, 44 године након војне инвазија Турске, бори за обнову правде, слободе и за повратак на отаџбинска огњишта, преносећи неуморно у свим правцима да наш циљ остаје постизање праведног и одрживог решења за кипарски проблем на основу релевантних резолуција Савета безбедности УН и европских тековина, за решење без анахронистичких гаранција, без окупационих трупа и односа зависности, за решење које ће учинити Кипар модерном, нормалном, одрживом и функционалном државом.

Наши напори, међутим, наилазе на препреку, а то је Турска која одржава крут и максималистички став и чије се провокације опасно увећавају, не само на штету Кипра, него и ширег региона.

Турска користи заједницу кипарских Турака, коју у потпуности контролише и политички и економски, као изговор да оправда своје присуство на Кипру. Од недавно, противно међународном праву уопште, а посебно Закону о мору, врши интервенције у искључиво економској зони Републике Кипар и ствара атмосферу застрашивања, покушавајући вољеном дипломатијом „звецкања оружјем“ да спречи спровођење енергетских планова Кипра, претећи миру и стабилности у региону.

Дозволите ми да изразим и јавно дубоку захвалност за пуну и непрекидну потпору и подршку Србије суверенитету, независности, територијалном интегритету и јединству Републике Кипар, као и напорима које улажемо у правично и мирно решење нашег националног проблема. Хвала вам пуно, хвала вам много. Хвала.

Учинио бих пропуст уколико такође не бих изразио и дубоко поштовање и признање Кипра за допринос српског народа кроз присуство српског контингента у мировној мисији УН на Кипру.

Госпођо председнице Народне скупштине Републике Србије, дубоко сам вам захвалан на позиву, а посебно на указаној части да се обратим Народној скупштини Републике Србије, овим говором шаљем срдачне поздраве кипарског народа нашој српској браћи. Хвала вам много, много вам хвала.

ПРЕДСЕДНИК: Захваљујем Његовој Екселенцији председнику Представничког дома Републике Кипар господину Деметрису Силурису на његовом обраћању.

Закључујем Осамнаесту посебну седницу Народне скупштине Републике Србије у Једанаестом сазиву.

Уједно обавештење да ћемо расправу по амандманима наставити у 14.30 часова. Сада имамо редовну паузу. Хвала.

(Седница је завршена у 13.15 часова.)